Vineri, 10 mai, începe oficial campania electorală pentru alegerile europarlamentare și cele locale din 9 iunie, comasate de Guvernul Ciolacu. Autoritatea Electorală Permanentă (AEP) amintește regulile pe care trebuie să șe respecte candidații.
Este interzisă afișarea de bannere, mesh-uri, corturi, panouri, steaguri publicitare, astfel că toate aceste materiale de propagandă care au împânzit de circa o lună Capitala, marile orașele, dar și localitățile mici, comunele și satele trebuie să dispară.
De asemenea, este interzisă utilizarea vehiculelor inscripţionate cu sloganuri sau imagini ale candidaţilor.
Nu este permisă nici organizarea de spectacole, serbări, focuri de artificii, precum şi folosirea mesajelor sau a sloganurilor discriminatorii, de incitare la ură şi intoleranţă.
Potrivit AEP, de la începerea campaniei electorale şi până la încheierea acesteia, în data de 8 iunie, ora 7,00, trebuie respectate toate prevederile în vigoare, fiind permise doar anumite tipuri de activităţi şi materiale de propagandă, precum afişele electorale, materialele de propagandă electorală audio sau video difuzate de mass-media audiovizuală în condiţiile legii, publicitatea în presa scrisă, materialele de propagandă electorală online, broşurile, pliantele şi alte materiale tipărite din aceeaşi categorie.
Autoritatea Electorală Permanentă reaminteşte candidaţilor că în campania electorală este interzisă folosirea mesajelor sau a sloganurilor discriminatorii, a mesajelor de incitare la ură şi intoleranţă, dar şi a oricăror forme, mijloace, acte şi acţiuni de defăimare şi învrăjbire religioasă sau etnică